## Obvezatne upute broj - DR IV, o pravima i dužnostima promatrača političkih stranaka, nevladinih udruga i stranih promatrača

### NN 134/2013 (9.11.2013.), Obvezatne upute broj - DR IV, o pravima i dužnostima promatrača političkih stranaka, nevladinih udruga i stranih promatrača

DRŽAVNO IZBORNO POVJERENSTVO REPUBLIKE HRVATSKE

2914

Na temelju članka 16. stavka 1. Zakona o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave (»Narodne novine« broj 33/96, 92/01, 44/06 – Zakon o Državnom izbornom povjerenstvu Republike Hrvatske, 58/06 – Odluka Ustavnog suda broj U-I-177/2002, 69/07 – Odluka Ustavnog suda broj U-I-2051/2007, 38/09, 85/10 – Ustav Republike Hrvatske – pročišćeni tekst, dalje: Zakon), Državno izborno povjerenstvo Republike Hrvatske propisuje

OBVEZATNE UPUTE BROJ – DR IV

O PRAVIMA I DUŽNOSTIMA PROMATRAČA POLITIČKIH STRANAKA, NEVLADINIH UDRUGA I STRANIH PROMATRAČA

I. PRAVO PROMATRANJA

Pravo promatrati provedbu državnog referenduma te rad tijela za provedbu državnog referenduma imaju:

– promatrači političkih stranaka registriranih u Republici Hrvatskoj (dalje: promatrači političkih stranaka),

– promatrači nevladinih udruga registriranih u Republici Hrvatskoj koje djeluju na području neovisnog promatranja izbornih postupaka i referenduma i/ili promicanja ljudskih i građanskih prava (dalje: promatrači nevladinih udruga) i

– promatrači međunarodnih organizacija koje djeluju u Republici Hrvatskoj (dalje: strani promatrači).

II. POTVRDA O SVOJSTVU PROMATRAČA

1. Promatrači političkih stranaka

Politička stranka dužna je promatraču kojega je odredila izdati potvrdu o svojstvu promatrača za promatranje državnog referenduma i rada tijela za provedbu državnog referenduma. Potvrdu izdaje i potpisuje osoba ovlaštena za zastupanje političke stranke – predsjednik političke stranke odnosno punomoćnik koju predsjednik stranke ovlasti, odnosno osoba određena statutom ili odlukom donesenom na temelju statuta stranke.

2. Promatrači nevladinih udruga

Nevladine udruge koje su registrirane kao udruge koje djeluju na području neovisnog promatranja izbornih postupaka i referenduma i/ili promicanja ljudskih i građanskih prava imaju pravo pratiti postupak provođenja državnog referenduma te promatrati rad svih tijela za provedbu državnog referenduma. Nevladine udruge dužne su promatraču kojega su odredile izdati potvrdu o svojstvu promatrača.

3. Strani promatrači

Strani promatrači imaju pravo promatrati postupak provedbe državnog referenduma te rad svih tijela za provedbu državnog referenduma. Isti su dužni u primjerenom roku prije dana održavanja državnog referenduma od Državnog izbornog povjerenstva zatražiti dozvolu za promatranje provedbe državnog referenduma i rada tijela za njegovo provođenje.

III. DOZVOLA ZA PROMATRANJE

Političke stranke i nevladine udruge koje namjeravaju promatrati provedbu državnog referenduma dužne su najkasnije do 22. studenoga 2013. zatražiti od Državnog izbornog povjerenstva izdavanje dozvole za promatranje državnog referenduma.

Uz zahtjev za izdavanje dozvole politička stranka i nevladina udruga mora dostaviti popis svojih promatrača kojima su ili će izdati potvrdu o svojstvu promatrača i presliku rješenja o upisu u Registar političkih stranaka odnosno u Registar udruga.

Na temelju zahtjeva za izdavanje dozvole za promatranje Državno izborno povjerenstvo će izdati rješenje o pravu na promatranje provedbe državnog referenduma te će najkasnije 5 dana prije dana održavanja državnog referenduma, političkim strankama i nevladinim udrugama dostaviti službene iskaznice prema broju koji je zatražila politička stranka odnosno nevladina udruga. Političke stranke odnosno nevladine udruge dužne su dostaviti službene iskaznice svojim promatračima.

Službene iskaznice promatračima iz točaka II-1, II-2 i II-3 ove Obvezatne upute, propisuje i tiska Državno izborno povjerenstvo.

Stranim promatračima, Državno izborno povjerenstvo utvrđuje status promatrača izdavanjem službene iskaznice.

U slučaju da Državno izborno povjerenstvo promatračima iz točaka 1. i 2. ovih Obvezatnih uputa na temelju pravovremeno podnesenog zahtjeva ne izda službenu iskaznicu ili mu ona ne bude dostavljena pravovremeno, tada će taj promatrač svojstvo promatrača dokazati rješenjem Državnog izbornog povjerenstva kojim je političkoj stranci odnosno nevladinoj udruzi odobreno promatranje provedbe državnog referendum i potvrdom o svojstvu promatrača koju mu je izdala politička stranka odnosno nevladina udruga.

IV. PRAVA I OBVEZE PROMATRAČA

4. Promatrač je dužan:

– tijelu za provedbu državnog referenduma čiji rad namjerava promatrati predočiti službenu iskaznicu koju mu je izdalo Državno izborno povjerenstvo,

– nositi službenu iskaznicu vidljivo istaknutu za cijelo vrijeme promatranja provedbe državnog referenduma.

5. Promatraču je dopušteno:

– pratiti provedbu državnog referenduma tijekom čitavog postupka, a napose rad svih tijela za njegovu provedbu,

– nazočiti radu nadležnog povjerenstva za provedbu državnog referenduma za vrijeme održavanja sjednica,

– nazočiti radu odbora za provedbu glasovanja na državnom referendum (dalje: odbor) od pripremanja glasačkog mjesta prije njegova otvaranja, za vrijeme glasovanja, prebrojavanja glasačkih listića, utvrđivanja rezultata glasovanja i promatranja dostave glasačkog materijala odboru te predaju glasačkog materijala nadležnom povjerenstvu,

– dolaziti i odlaziti s glasačkog mjesta ne remeteći postupak glasovanja i rad odbora,

– upozoravati na uočene nepravilnosti i zahtijevati njihovo otklanjanje,

– davati obrazložene primjedbe na rad tijela za provedbu referenduma i to usmeno na zapisnik ili u pisanom obliku koje se prilažu zapisniku o radu,

– dobiti potvrdu da je tijelu za provedbu referenduma predao usmenu ili pisanu i obrazloženu primjedbu na rad,

– dobiti prijepis ili presliku zapisnika o radu tijela za provedbu referenduma čiji je rad promatrao.

6. Promatraču nije dopušteno:

– ometati rad tijela za provedbu državnog referenduma,

– odgovarati na eventualne upite birača, a u slučaju da mu se birač obrati, dužan je uputiti ga predsjedniku ili članu odbora,

– fotografirati, tonski ili video snimati rad tijela za provedbu državnog referenduma,

– nositi oznake, značke, fotografije, promotivni ili drugi materijal koji može utjecati na birače ili na bilo koji drugi način aktivno ili pasivno utjecati na birače.

V. PRAVA I OBVEZE STRANIH PROMATRAČA

7. Strani promatrači imaju sva prava i obveze kao i promatrači političkih stranaka i nevladinih udruga, izuzev:

– upozoravati na uočene nepravilnosti i zahtijevati njihovo otklanjanje,

– davati obrazložene primjedbe na rad tijela za provedbu referenduma i to usmeno na zapisnik o radu tijela ili u pisanom obliku koje se prilažu zapisniku o radu tijela.

VI. OBVEZE TIJELA ZA PROVEDBU DRŽAVNOG REFERENDUMA

8. Tijela za provedbu državnog referenduma dužna su promatračima iz točaka II-1, II-2 i II-3 ovih Obvezatnih uputa omogućiti promatranje svog rada.

9. Tijelo za provedbu državnog referenduma čiji rad se promatra ne smije isključiti promatranje, već smije samo ograničiti broj promatrača, ako nedostatak prostora ili drugi neotklonjivi razlozi ne dopuštaju istovremeno promatranje svim promatračima. Pri tome broj promatrača pojedine političke stranke odnosno nevladine udruge ne smije biti manji od jednog promatrača.

10. Predsjednik tijela za provedbu državnog referenduma usmeno će opomenuti promatrača koji ometa rad tijela za provedbu državnog referenduma. Ako promatrač unatoč opomeni nastavi s ometanjem, predsjednik tog tijela ovlašten je naložiti njegovo udaljavanje.

11. Odbor će voditi računa da se glasovanje provede neometano, uz puno poštivanje tajnosti glasovanja i sigurnosti birača. Ako je to nužno radi očuvanja reda i mira te radi nesmetanog odvijanja glasovanja, predsjednik odbora može zatražiti pomoć policije.

12. Tijelo za provedbu državnog referenduma dužno je primiti usmenu ili pisanu primjedbu promatrača te je priložiti zapisniku o radu odbora i o tome izdati potvrdu.

VII. STUPANJE NA SNAGU

13. Ove Obvezatne upute stupaju na snagu danom objave u »Narodnim novinama«.

Klasa: 014-02/13-07/02

Urbroj: 507/19-13-4

Zagreb, 9. studenoga 2013.

Predsjednik

Branko Hrvatin, dipl. iur., v. r.

Uputa, NN 134/2013-2914